AARHUS: Der kører hver dag mange busser og lastbiler igennem Aarhus Midtby og det forurener luften. Ifølge en opgørelse fra Institut for Miljøvidenskab ved Aarhus Universitet, bragt i TV2 Nyhederne den 16. maj 2017, så er der hvert år omkring 4000 mennesker i Danmark der dør for tidligt som følge af luftforurening.

Derfor vil Enhedslisten nu fremlægge et forslag i byrådet om, at alle dieseldrevne busser og lastbiler skal ud af midtbyen.

I Midtbyen foregår 98 procent af varetransporten med dieseldrevne vare- eller lastbiler. Enhedslisten foreslår, at langt størstedelen i stedet kan foregå med el-ladcykler. Der skal oprettes omladningsstationer ved Ring 2, hvor kommunen har egnede arealer. Herfra kører man så videre ind til byen på en cykel. For det, der ikke kan være på en cykel, kan man i stedet tage en mindre eldreven bil i brug.

- Det er meget mere effektivt at transportere ting i mindre biler. De fylder mindre og er nemmere at komme rundt med, siger byrådsmedlem fra Enhedslisten Peter Hegner Bonflis. Derudover foreslår Enhedslisten at alle busser inden for Ringgaden skal være eldrevne.

Forslaget vækker dog umiddelbart ikke begejstring hos rådmand for Teknik og Miljø Kristian Würtz (S).

- Jeg synes intentionen om at udfase diesel er god, men det er også urealistisk at føre ud ideen ud i livet nu. Vi skal ikke stoppe lastbilerne ved bygrænsen. Derudover er eldrevne busser dyre, da markedet for de store busser, som vi har brug for, ikke er modent siger han.

Enhedslisten fortæller, at de endnu ikke selv har tænkt på finansiering.

- Vi fremstiller forslaget snarest og så tager vi den derfra, siger Peter Hegner Bonfils. Enhedslisten mener dog, at det bør være muligt at finansiere på samme måde, som man finansierer trafikområdet lige nu.